
				Para os meus pais, que me ensinaron a camiñar para que eu poidese percorrer o meu propio camiño.

				O inicio

				O ser abriu os ollos. 

				Unha cor branca inundábao por completo e el non era quen de recoñecer onde se atopaba. Mais non fixo nada. Quedou quieto, mudo, inerte.

				Entón sentiu a chamada. Unha forza incriblemente poderosa precisaba del, e o seu deber era correspondela.

			

		

	
		
			
				Desconxelación

				O movemento de chan e paredes sacou do seu letargo ao vixilante nocturno. A trepidación apenas durou uns segundos e logo cesou. O home accedeu ao ordenador principal para comprobar se o edificio presentaba algún dano material, mais todo marchaba á perfección. Ningún problema. A incidencia sería rexistrada no diario como un pequeno terremoto. Pero, uns minutos máis tarde, o vixilante chamou apresurado ao director do centro: no ordenador aparecera un inusitado sinal de emerxencia. Segundo a análise, un dos andares subterráneos resultara gravemente danado polo terremoto: o nivel -24. O inquietante da cuestión era que, teoricamente, ese nivel non existía no edificio.

				Joseph Lacraux, o director do complexo de investigacións biolóxicas Biomorph, recibiu consternado a chamada do vixilante. Sabía que algún día tería que acontecer o desastre que levaba anos evitando. A pesar da gravidade do problema, era preciso actuar con prudencia e non precipitarse. Saíu da cama co móbil na man e, despois de tranquilizar o vixilante, dirixiuse ao despacho instalado na súa casa. Desde o seu ordenador persoal, accedeu ao control de seguridade do complexo e desactivou a alarma. Volveu chamar ao vixilante e ordenoulle que non dese parte daquel suposto nivel -24. Insistiulle en que non existía tal nivel no complexo, e que todo fora un erro do sistema informático. Unha vez que o logrou convencer, respirou fondo e preparouse para o seguinte paso. Só había unha persoa no mundo capaz de enfrontarse ao que xacía naquel nivel soterrado. E esa persoa era o xeneral Hiperión.

				Había moito tempo que o xeneral Hiperión xa non era militar, mais as persoas que o rodeaban seguían a tratalo como tal. O seu físico portentoso, o seu xeito marcial de moverse e a súa feroz ollada impoñían respecto e, para a súa fachenda, medo. Non pasara unha hora desde que recibira o aviso, e xa o xeneral se presentara nas portas do complexo de investigacións co seu equipo: seis corpulentos mercenarios que, para non chamar a atención ao circular polo complexo, se disfrazaran de técnicos de mantemento.

				Unha vez dentro do recinto, o xeneral puido moverse con maior liberdade grazas ás tarxetas de acceso facilitadas por Lacraux. Descendeu polo ascensor principal ata o nivel -12, (en principio, o último do complexo). Mais el si coñecía a realidade do edificio. Agochado neste nivel, un ascensor camuflado podía transportalos ata os andares inferiores.

				Mentres baixaban, o equipo preparouse para o peor: das maletas, que supostamente portaban ferramentas, extraeron potentes armas de fogo. Ninguén sabía con seguridade o que podería acontecer cando chegasen ao seu destino.

				As portas do ascensor abríronse e o equipo inspeccionou cauteloso o lugar antes de saír. A visibilidade era escasa, pois o nivel -24 estaba asolagado polo fume. Por sorte, a iluminación de emerxencia funcionaba correctamente bañando a estancia coa súa lene luz azulada. A temperatura, tal e como supuxera Hiperión, era extremadamente baixa. Os homes avanzaron entre as mesas de traballo, os ordenadores vellos e unha morea de trebellos de difícil clasificación. Todo estaba cuberto de po e dunha fina capa de xeo. Aquilo parecía un laboratorio abandonado. Os membros do equipo especial andaban amodo, en silencio, intentado pasar inadvertidos e non esvarar co xeo que, de cando en vez, cubría o chan. Guiados polo xeneral, que semellaba coñecer o lugar á perfección, chegaron ata o final do nivel. Alí, preto da parede, había unha esfera branca de gran tamaño da que saía unha manchea de tubos e cables da mesma cor. O receptáculo estaba cuberto por unha capa de xeo duns cincuenta centímetros de grosor. Hiperión fixo un sinal coa man, e o equipo detívose a uns metros en posición de defensa. O xeneral achegouse á esfera para inspeccionala a conciencia. Parecía intacta, pero cando a rodeou por completo e viu a parte posterior, constatou que estaba perforada. O burato era dabondo grande como para que puidese atravesalo unha persoa.

				—Atención! –berrou o xeneral–, o obxectivo anda solto!

				Apenas a orde foi pronunciada, unha sombra atravesou a estancia coma un lóstrego en dirección ao ascensor. O equipo, desprevido, intentou reaccionar disparando contra a repentina aparición. Pero xa era tarde. A sombra entrara no elevador e xa ía camiño da superficie.

				—Inútiles, vai escapar! –exclamou o xeneral derrubando unha mesa dunha patada.

				Unha hora máis tarde, e con profundo enfado, Hiperión chamaba ao director do complexo. Da súa boca só saíron dúas frases:

				—Xa espertou o ser. E anda solto.

				Eva e Fran

				EVA pechouse enfadada no seu cuarto. Rara vez discutía co tío Fran, mais cando sucedía, adoitaba ser terrible. Nesta ocasión, para Eva, non había motivo ningún para a liorta. Pero estaba claro que o seu tío non era do mesmo parecer. Todo comezara coa invitación á festa de aniversario de Marta. Ata ese intre, a conversa marchaba ben pero, cando Fran preguntou pola hora de regreso á casa, a cousa cambiou. Marta e o grupo de amigos sairían de festa polo centro da cidade de noite, e, obviamente, ao tío Fran non lle parecía unha boa idea.

				—Non, non, e non.

				—Pero se dixeches que podía ir á festa –retrucou Eva poñendo ollos de can sen dono.

				—Lembro moi ben o que dixen. Mais daquela pensaba que a festa sería pola tarde –respondeu Fran asombrado de que tivese que explicarse.

				—Empeza pola tarde, pero continúa pola noite. Veñaaa, porfa, se van ir todos.

				—Xa, claro. E se todos se tiran por unha ventá ti fas o mesmo? 

				—Claro que non, son diferente. Portareime ben –respondeu ela poñendo cara de nena boa.

				—Non. Punto número un –ao tío Fran gustáballe enumerar calquera argumento–: tes doce anos. Punto número dous: Marta e os seus amigos teñen quince. Punto número tres: que os pais dela a deixen saír non implica que eu faga o mesmo contigo. Punto número catro…

				Eva desconectou. Cando o seu tío se poñía nese estado non había quen o aturase. Que culpa tiña ela de que as súas amigas fosen maiores? Só agardaba que non mencionase o tema das notas do primeiro trimestre.

				—E punto número dez: as notas do primeiro trimestre.

				—Que! Vas volver con iso?! –protestou doída.

				—Prometiches mellorar. Ademais, onte chamoume a túa titora.

				—Como? E non me dixeches nada? –á moza molestáballe esa falta de confianza.

				—Eva, miña rula, a profesora faino polo teu ben. Os dous pensamos que tes capacidade para obter uns resultados moito mellores.

				A moza quedou calada mordendo os beizos, un aceno que facía inconscientemente cando estaba nerviosa ou preocupada. Non era a primeira vez que se facía mención das súas supostas capacidades: «Esa nena ten moito talento», «Que intelixente», «Claro, sendo filla de quen é…». Eva afogou un salouco ao lembrar os pais. Os dous foran importantes enxeñeiros, galardoados con múltiples premios, pero ela sentía que non era coma eles. Ben, un pouco si, ou polo menos coma a nai, xa que no físico eran moi parecidas. As dúas eran miúdas, co cabelo castaño claro e lixeiramente ondulado. As dúas tiñan os mesmos ollos azuis coma o mar, e posuían un sorriso puro e encantador. Pero o sorriso desaparecía cando a rapaza lembraba que eles xa non estaban. Morreran cando Eva era só unha nena, nun aparatoso accidente no seu lugar de traballo. Desde entón, o tío Fran, o irmán da súa nai, fixérase cargo da meniña.

				—Ódiote! –berrou marchando para o seu cuarto.

				Eva, desconsolada, comezou a chorar debaixo da almofada para afogar o son. Non lle gustaba discutir co tío Fran. El sempre a coidara ben, e normalmente deixáballe moita liberdade. Pero os últimos meses estaba máis severo que de costume, e non a consentía como antes.

				O tío Fran petou na porta. Eva non se moveu. El entrou no cuarto e sentou na cadeira ergonómica da mesa de estudo da moza. Agardou uns minutos a que a nena se calmase.

				—Isto non ten que ver coa festa. Trabúcome? –preguntou el con voz agarimosa.

				Eva contestou cun laio.

				O tío Fran suspirou. O de sempre. Por moito que se esforzasen, aquel asunto volvía decote a ensombrecer as súas vidas. No seu momento, a noticia da morte da súa irmá e do seu home fora un duro golpe para el, e tardara moito en aceptalo. Pero o máis complicado xurdiu despois, coa súa sobriña. Nun primeiro momento acordárase que Eva, que daquela contaba con seis anos, viviría cos seus avós maternos. A el non lle entusiasmaba a idea, pois coñecía ben aos seus pais, mais era a mellor opción para a nena. Despois duns duros meses, a pequena

